EXCITING LINE-UPS AT BREYTENBACH CENTRE - Wellington Tourism Center
Die bekende narkotiseer, kunstenaar en rubriekskrywer, Heinz Mödler, lewer op Saterdag, 4 Augustus 2018, om 11:00 'n praatjie in die Breytenbach-galery in Burgerstraat 14 in Wellington oor dokters en hulle kuns. Dit is deel van die groepuitslalling deur medici, Die naakte waarheid. Die praatjie sal gevolg word deur 'n vertoning deur Leon Gropp. Hy sing toonsettings van NP Van Wyk Louw se gedigte sowel as van sy eie toonsettings.
Kaartjies vir die praatjie en vertoning is R130 per persoon wat 'n glas wyn insluit. Wyn en pizza's sal ook verkoop word.
Die sewende Tuin van Digters, die jaarlikse hoogtepunt op die kalender van Afrikaanse digkuns in die land, vind vanjaar op Vrydag en Saterdag 14 en 15 September by die Breytenbach-sentrum plaas. Vanjaar se tema is buitedieboek – daar word onder meer gefokus op hoe verskillende mense uit verskillende gemeenskappe op verskillende maniere (in 'n gedig, deur musiek, met kunswerke, in openbare ruimtes, deur animasie, ensovoorts) uiting gee aan woorde, frases of gedigte om in 'n boodskap oor te dra. Die program sal in Julie bekendgemaak word. Kaartjies vir 'n tweedagpakket kos weer R300 per persoon en sluit alle aanbiedings in. Net vir Vrydag is die prys R120 per persoon en net vir die Saterdag R220 per persoon. Studente betaal R60 per dag. Bespreek nou al by 021 873 2786 of besprekings@breytenbachsentrum.co.za.